**9/28/2011**

**Nr 2011/2**

**Norsk PENs Nyhetsbrev nr 2/2011**

**Høstens arrangementer**
Etter et interessant og vellykket Afghanistanseminar 6. september, kan vi ønske velkommen til et seminar med fokus på kvinner i Iran 5. oktober.  Da vil den iranske aktivisten og journalisten**Parwin Ardalan**, den iransk-svenske forfatteren **Azar Mahloujian**og Trondheims fribyforfatter,**Asieh Amini**, snakke om kvinners innsats for å endre regimet i Iran, samt hvordan det oppleves å være forfatter i eksil.   Litteraturhuset i Oslo, Nedjma, kl 19.00.

Tirsdag 15. november markerer vi som vanlig Fengslede Forfatteres Dag og deler ut Norsk PENs ytringsfrihetspris, **Ossietzkyprisen**.  Årets prisvinner vil bli annonsert noen dager i forkant av arrangementet, der vi også vil ha faglige og litterære innslag.  Årets siste PEN-seminar på Litteraturhuset, «Å stjele et liv – om levende modeller i litteraturen»  planlegges til 6. eller 7. desember – følg med på våre nettsider.

**Norsk PEN inviterer alle medlemmer og andre interesserte til å bidra med forslag til tematikk og innledere ifm. planleggingen av vinterens seminarserie.**

**Journalistdrap og straffefrihet**I begynnelsen av juni var Norsk PEN medarrangør av et seminar om journalistdrap og straffefrihet – «The Initiative on Impunity and the Rule of Law», der City Universtity i London sto som teknisk arrangør.  Blant initiativtagerne var vårt medlem, tidligere nestleder i journalistlaget, **Kjetil Haanes**.  Haanes leder et ekspertutvalg om ytringsfrihet under den norske UNESCO-kommisjonen.  UNESCO har denne problemstilling høyt oppe på dagsorden og Haanes forberedte seminaret i samarbeid med sine britiske kolleger og med økonomisk støtte fra Norge.  Fra Norsk PEN deltok styremedlem **Ann-Magrit Austenå**.  En omfattende, skriftlig rapport fra seminaret foreligger nå og kan bestilles via [www.city.ac.uk/law](http://www.city.ac.uk/law) eller ved henvendelse til law@city.ac.uk

**Norsk (og Amerikansk) PEN på Lillehammer og Kapittel 2011**På Lillehammer holdt styremedlem **Peter Normann Waage**åpningsforedrag på Nansenskolen om ICORN og Amelie-saken.  Nestleder **Elisabeth Eide**ledet et seminar som fokuserte på hvordan det oppleves å skulle fungere som forfatter i en ny by i et nytt land og innledet også på et seminar om stiuasjonen i Afghanistan og Pakistan.  Generalsekretær **Carl Morten Iversen**ledet og innledet (om Tunisia) et Midtøstenseminar med særlig fokus på Jemen, Egypt og Syria.  Både på Lillehammer og under årets Kapittel-festival i Stavanger presenterte styremedlem **Ann-Magrit Austenå** sin bok «Arven etter Sataniske Vers». På Kapittel deltok Iversen i nok et panel  som diskuterte utviklingen i Nord-Afrika og Midtøsten og leder **Anders Heger**deltok  i et panel som diskuterte ytringsfrihet etter 22.07.  Vår kollega **Larry Siems**fra PEN American Center deltok i et panel som drøftet bruk av sosiale medier under den «arabiske våren» og intervjuet også Stavangers fribyforfatter «Norwan».

**PEN Internationals kongress i Beograd**Leder **Anders Heger**, nestleder **Elisabeth Eide**, WiPC-leder **Trine Kleven**og generalsekretær **Carl Morten Iversen**utgjorde den norske delegasjonen under PEN Internationals 77. kongress i Beograd i September.  Kongressen diskuterte blant annet veien videre fram mot organisasjonens 100-årsjubileum i 2021, etableringen av nye, regionale PEN-nettverk og forslag til kampanjer og felles-aksjoner.  Styreleder  Anders Heger benyttet også anledningen til å takke for de mange hilsener vi har mottatt etter 22.07.

**Kan vi gjøre mer for våre fribyforfattere?**Norsk PEN har vært involvert i arbeidet for å etablere norske fribyer for forfulgte forfattere helt siden starten på midten av 90-tallet.  En tilbakevendende utfordring for alle parter er å bidra til at de besøkende forfatterne får gode profesjonelle og sosiale nettverk å forholde seg til når de ankommer et nytt land.  Tidligere i vinter tok Norske Barne- og Ungdomsbokforfattere (NBU) et initativ overfor Norsk PEN, og etter et fribymøte under Norsk Litteraturfestival på Lillehammer i mai, er det nå blitt etablert et «fribyenes arbeidsutvalg» som skal se nærmere på disse og andre problemstillinger.  I utvalget sitter forfattere, kommunalt ansatte koordinatorer og representanter for NBU og Norsk PEN.  Sistnevnte har påtatt seg et midlertidig, administrativt ansvar for videre oppfølging av arbeidet.

**Småplukk**Tidligere fribyforfatter i Oslo, **Soudabehn Alishahi**og professor ved HiO, **Rune Ottosen**, er nye medlemmer  i Norsk PENs styre \*\*\* Generalsekretær **Carl Morten Iversen**deltok i mai på et studiebesøk hos UNESCO i Paris som en del av arbeidet i den norske UNESCO-kommisjonens ytringsfrihetsutvalg \*\*\*  Iversen og styreleder **Anders Heger**deltok på IFEX årsmøte i Beirut i juni \*\*\* Styremedlem **Ann-Magrit Austenå**presenterte boka «Arven etter Sataniske Vers» på Protestfestivalen i Kristiansand i september \*\*\* **Anders Heger**ledet en paneldebatt om ytringsfrihet etter 22.07 på Oslo Bokfestival i september \*\*\* Nestleder **Elisabeth Eide**innledet om «Ytringsfrihet og ansvar: Integrerings-utfordringer», på Utlendgingsnemdas årlige seminar og på to jubileumsseminar på UiO, om vilkårene for ytringsfrihet etter 22.07 og ekstremisme på nettet.

**Nye medlemmer**Rettighetsdirektør i Aschehoug Agency, **Frøydis Jørve Strømme**, forfatter **Kristin Berget**, generalsekretær i Norsk Bibliotekforening, **Hege Newth Nouri**, redaktør **Dag H. Nestegard**, forfatter**Farida Ahmadi**og bibliotekar **Ingeborg Rygh Hjorten**.